用陳大監韵謝王國錄季羔見贈
作者：王十朋
朝代：宋

paragraphs: 吾宗神秀時名儒，贈我三百隋侯珠。
野人不識希世寶，但見照眼清而都。
我昔遥從雁山出，旅食賢關淹歲律。
雅欽陸子常患多，更歎張融可無一。
長淮久絕誰起家，青箱有君殊可嘉。
祠科得雋誚子厚，何止文許後生夸。
我拙慚無濟時策，老境初官尚何擇。
江南蓮幕君故鄉，竊芘聊逃簡書責。
寒賤誤蒙君見奇，祖別贈言榮一時。
明日東歸詫閭里，五絕首稱虞伯施。